C 246/19

Pubblikazzjoni ta’ komunikazzjoni ta’ approvazzjoni ta’ emenda standard għall-Ispeċifikazzjoni tal-Prodott ta’ isem fis-settur tal-inbid kif imsemmi fl-Artikolu 17(2) u (3) tar-Regolament Delegat tal-Kummissjoni (UE) 2019/33

(2022/C 246/08)

Din il-komunikazzjoni hija ppubblikata f’konformità mal-Artikolu 17(5) tar-Regolament Delegat tal-Kummissjoni (UE) 2019/33 (1).

KOMUNIKAZZJONI TA’ EMENDA STANDARD LI TIMMODIFIKA D-DOKUMENT UNIKU

Jasnières

PDO-FR-A0393-AM01

Data tal-komunikazzjoni: 1.4.2022

DESKRIZZJONI TAL-EMENDA APPROVATA U R-RAĠUNIJIET GĦALIHA

1. Kodiċi Ġeografiku Uffiċjali

Il-muniċipalitajiet li jiffurmaw iż-żona ġeografika u ż-żona fil-viċinanza immedjata ġew aġġornati skont il-Kodiċi Ġeografiku Uffiċjali.

Il-konfini taż-żona ma nbidlux.

Il-punti 6 u 9 tad-Dokument Uniku ġew emendati.

2. Żona tal-irqajja’ tal-art demarkata

Id-data li fiha tlestiet il-konsultazzjoni bil-miktub, il-15 ta’ Diċembru 2021, żdiedet mal-lista ta’ laqgħat tal-kumitat nazzjonali rilevanti li approva ż-żoni tal-irqajja’ tal-art demarkati.

L-iskop ta’ din l-emenda huwa li tiżdied id-data li fiha l-awtorità nazzjonali rilevanti approvat bidliet fiż-żona demarkata tal-irqajja’ fiż-żona ġeografika tal-produzzjoni. Id-demarkazzjoni tal-irqajja’ tikkonsisti fl-identifikazzjoni ta’ dawk l-irqajja’ fiż-żona ġeografika tal-produzzjoni li huma tajbin għall-produzzjoni tad-Denominazzjoni ta’ Oriġini Protetta kkonċernata.

Id-Dokument Uniku ma huwiex affettwat minn dawn l-emendi.

3. Ċirkolazzjoni bejn l-imħażen awtorizzati

Il-punt IX(5)(b) tal-Kapitolu 1 dwar id-data li minnha l-inbejjed jistgħu jiġu ċċirkolati bejn l-imħażen awtorizzati tħassar.

Din l-emenda ma teħtieġx tibdil fid-Dokument Uniku.

4. Referenza għall-korp ta’ spezzjoni

Ir-referenza għall-korp ta’ spezzjoni ġiet ifformulata mill-ġdid biex tiġi allinjata mal-formulazzjoni użata fi speċifikazzjonijiet oħra tal-prodott. Din hija emenda purament editorjali.

Din l-emenda ma teħtieġx tibdil fid-Dokument Uniku.

DOKUMENT UNIKU

1. Isem/ismijiet

Jasnières

2. Tip ta’ indikazzjoni ġeografika

DOP – Denominazzjoni ta’ Oriġini Protetta

3. Kategoriji tal-prodotti tad-dwieli

1. Inbid

4. Deskrizzjoni tal-inbid/inbejjed

DESKRIZZJONI QASIRA BIL-MIKTUB

L-inbejjed huma bojod u bla gass. L-inbejjed xotti għandhom qawwa alkoħolika naturali minima skont il-volum ta’ 10 %. L-inbejjed għandhom kontenut ta’ zokkor fermentabbli (glukożju + fruttożju) ta’ aktar minn 12 g/L u għalhekk għandhom qawwa alkoħolika naturali minima skont il-volum ta’ 12,5 %.

Wara li jiġu ppakkjati, l-inbejjed jissodisfaw l-istandards analitiċi li ġejjin: L-inbejjed xotti għandhom kontenut ta’ zokkor fermentabbli (glukożju u fruttożju) ta’ mhux aktar minn 8 grammi għal kull litru. L-aċidità totali espressa fi grammi ta’ aċidu tartariku għal kull litru ma tkunx aktar minn 2 grammi għal kull litru wara li jitnaqqas il-kontenut taz-zokkor fermentabbli. L-aċidità volatili tkun ta’ massimu ta’:

— 12,2 milliekwivalenti għal kull litru sal-31 ta’ Diċembru tas-sena ta’ wara s-sena tal-ħsad;

— 15,3 milliekwivalenti għal kull litru sal-31 ta’ Diċembru tas-sena ta’ wara.

Wara l-arrikkiment, il-qawwa alkoħolika totali tal-inbejjed skont il-volum ma tridx tkun aktar minn 12,5 %.

Il-kontenut totali ta’ aċidu u l-kontenut totali ta’ diossidu tal-kubrit huma kif stabbiliti fil-leġiżlazzjoni tal-UE. L-inbejjed xotti ġeneralment ikollhom aromi tal-frott u tal-fjuri qabel jitqaddmu. Is-sensazzjoni friska tibqa’ sal-finitura tal-inbejjed. It-tqaddim jesprimi l-potenzjal tagħhom u jippermetti l-iżvilupp ta’ noti mingħajr wisq tannini jew aċidità, bħall-għasel jew warda midbiela. Fejn ikun fihom zokkor fermentabbli, l-inbejjed ġeneralment ikunu aktar kumplessi u jkollhom potenzjal akbar għat-tqaddim.

Spiss jitfaċċaw noti aktar eżuberanti ta’ frott eżotiku jew noti aktar ħfief ta’ frott imqadded, li ħafna drabi jkunu akkumpanjati minn noti ta’ lewż inkaljat jew sfarġel meta jitqaddem l-inbid.

Karatteristiċi analitiċi Qawwa alkoħolika totali massima (f’% tal-volum) Qawwa alkoħolika proprja minima (f’% tal-volum) Aċidità totali minima Aċidità volatili massima (f’milliekwivalenti għal kull litru) Total massimu ta’ diossidu tal-kubrit (f’milligrammi għal kull litru)

5. Prattiki tal-produzzjoni tal-inbid

5.1. Prattiki enoloġiċi speċifiċi

1. Prattika enoloġika speċifika

Hija pprojbita kull prattika ta’ arrikkiment għal inbejjed b’kontenut ta’ zokkor fermentabbli (glukożju + fruttożju) ta’ aktar minn 12-il gramma għal kull litru. Wara l-arrikkiment, il-qawwa alkoħolika totali tal-inbejjed skont il-volum ma tridx tkun aktar minn 12,5 %. Il-prattiki tal-produzzjoni tal-inbid segwiti jridu jikkonformaw mar-regoli tal-UE u mal-Kodiċi Rurali u tas-Sajd Marittimmu kif ukoll mad-dispożizzjonijiet t’hawn fuq.

2. Metodu tal-kultivazzjoni

a) Id-densità tat-tħawwil: Id-densità minima tat-tħawwil tad-dwieli hija ta’ 5 500 pjanta għal kull ettaru, b’distanza massima ta’ 1,80 metri bejn il-flanni. Il-wisa’ bejn il-pjanti fl-istess flann ma għandhiex tkun aktar minn metru.

b) Ir-regoli dwar l-irmondar: Id-dwieli jiġu rmondati bl-użu tal-metodu ta’ żbir li jħalli rimjiet qosra, b’kull fergħa jkollha massimu ta’ 3 rimjiet. L-għadd totali ta’ rimjiet għal kull pjanta ma jistax jaqbeż it-13.

5.2. Rendimenti massimi għal kull ettaru

1. 63 ettolitru għal kull ettaru

6. Definizzjoni taż-żona demarkata

L-għeneb jinħasad u l-inbejjed jiġu prodotti, żviluppati u mqaddmin fil-muniċipalitajiet li ġejjin fid-département ta’ Sarthe (lista stabbilita abbażi tal-Kodiċi Ġeografiku Uffiċjali tal-2021): Lhomme u Loir en Vallée (territorju tal-muniċipalità delegata ta’ Ruillé-sur-Loir).

7. Varjetà jew varjetajiet tad-dwieli li minnhom jinkiseb l-inbid / jinkisbu l-inbejjed

Chenin B

8. Deskrizzjoni tar-rabta/rabtiet

Deskrizzjoni tal-fatturi naturali rilevanti għar-rabta

Fil-qalba tal-wied tal-Loir, iż-żona ġeografika tad-denominazzjoni ta’ oriġini kkontrollata Jasnières tikkorrispondi għal għolja li tħares lejn in-Nofsinhar b’inklinazzjoni wieqfa ħafna li tingħaqad mal-muniċipalitajiet ta’ Ruillé-sur-Loir u Lhomme u testendi għal madwar 5 kilometri tul il-lemin tal-wied. L-isem Jasnières huwa l-isem ta’ post ikoniku u sussegwentement beda jirreferi għall-għolja sħiħa u għall-inbejjed li joriġinaw minnha. Il-ġenb tal-għolja, wiesa’ madwar 300 metru, jgħaddu minnu tliet widien żgħar, li jikkaratterizzaw bil-kbir il-pajsaġġ. L-irqajja’ tal-art demarkati għall-ħsad tal-għeneb jinsabu fl-aktar parti wieqfa ta’ din l-għolja, fejn l-inklinazzjonijiet għandhom gradjent ta’ 15 % u altitudni ta’ bejn 70 u 120 metru, u jkopru madwar 50 ettaru. Hawnhekk, bħala riżultat tal-erożjoni li kixfet is-sottostrat, il-ħamrija hija baxxa, ġeblija u tisħon malajr. Din iffurmat prinċipalment fuq il-formazzjonijiet tat-tuffeau Turonjan (ġebla tal-franka lokali) u t-tafal u ż-żnied Senonjan. F’xi postijiet, jista’ jkun li ġejjin minn formazzjonijiet detritali tal-Eoċen jew fihom elementi mit-terrazzi alluvjali tax-Xmara Loir.

Il-klima hija semimarittima, fil-konfluwenza bejn influwenzi marittimi u kontinentali. Ix-Xmara Loir għandha rwol fir-regolazzjoni tat-temperatura, bħalma għandhom il-widien li jiġbdu l-arja kiesħa ’l bogħod mill-għolja. Fiż-żona jinżlu madwar 680 millimetru ta’ xita fis-sena.

Deskrizzjoni tal-fatturi umani rilevanti għar-rabta

Skont it-tradizzjoni orali, it-twaqqif tal-monasteru ta’ Saint-Lézin, f’Marçon, fil-Medju Evu wassal għall-iżvilupp tal-vitikultura fil-wied tal-Loir. Il-vitikulturi malajr identifikaw b’mod partikolari l-ġenb tal-għolja ta’ Jasnières fil-qalba ta’ dan il-wied, fejn il-varjetà Chenin B, li tikber fit-tarf tat-Tramuntana taż-żona kkultivata, tipproduċi nbejjed oriġinali. In-numru kbir ta’ kantini mħaffrin fil-blat u użati biex isir l-inbid kienu fattur fil-promozzjoni tal-produzzjoni u l-ħażna tal-inbejjed ta’ Jasnières. L-inbejjed bojod taż-żona tal-Loir kienu jissemmew regolarment f’testi tas-seklu 16. F’Pantagruel, Rabelais kiteb li l-muniċipalità ta’ La Chartre, li tinsab fil-qalba tal-wied tal-Loir u tinsab eżatt fil-bażi tal-għolja ta’ Jasnières, kienet mimlija bejjiegħa tal-inbid. Ronsard kien ikanta dwar l-inbejjed tal-Loir, filwaqt li Enriku IV skopra l-inbejjed ta’ Jasnières meta kien għaddej bejn La Flèche u Vendôme, u talab li dawn jiġu servuti fil-palazz irjali ta’ Saint-Germain en-Laye. Minn dak iż-żmien u sa tmiem is-seklu 19, il-kummerċjanti Netherlandiżi li kienu jivvjaġġaw tul il-Loire u t-tributarji tagħha kienu jixtru nbejjed bojod mil-Loir u minn Jasnières u jittrasportawhom lejn il-pajjiżi tat-Tramuntana tal-Ewropa, fejn l-inbejjed bojod prodotti mill-varjetà Chenin B fil-Wied tal-Loire kienu partikolarment apprezzati. Il-Loir kellha rwol importanti peress li, bis-saħħa tar-rabta tagħha mal-Loire, kienet tagħmilha possibbli li jiġu esportati l-oġġetti tal-ikel u l-inbejjed prodotti f’Sarthe.

Fl-1876, fix-xogħol tiegħu l-Etude des vignobles de France [Studju tal-Vinji Franċiżi], Jules Guyot kiteb li l-klima ta’ Sarthe kienet tappartjeni għal dik il-parti taż-żona moderata fejn il-frott ħelu jikseb l-akbar finezza, l-għeneb għandu togħma tajba ħafna u l-inbejjed huma eċċellenti. Matul is-seklu 19, l-inbejjed bojod ta’ Jasnières kisbu reputazzjoni kbira mal-pubbliku ġenerali, b’mod partikolari s-snin inizjali tal-1837, 1870 u 1893, li ħallew impressjoni dejjiema. Il-kritiku magħruf tal-gastronomija tal-bidu tas-seklu 20 Curnonsky, magħruf bħala l-Prinċep tal-Gastronomija, qal f’dak iż-żmien li “Tliet darbiet kull seklu, Jasnières ikun l-aqwa nbid abjad fid-dinja”.

Fl-1937, id-denominazzjoni ta’ oriġini kkontrollata Jasnières kienet waħda mill-ewwel li ġiet rikonoxxuta għad-diversi kategoriji tal-inbid.

Fl-2009, id-dwieli tad-denominazzjoni ta’ oriġini kkontrollata Jasnières kienu jkopru aktar minn 50 ettaru, ikkultivati minn madwar 25 kultivatur tal-inbid bi produzzjoni ta’ kważi 2 500 hl. L-inbejjed xotti ġeneralment ikollhom aromi tal-frott u tal-fjuri qabel jitqaddmu.

Is-sensazzjoni friska tibqa’ sal-finitura tal-inbejjed. It-tqaddim jesprimi l-potenzjal tagħhom u jippermetti l-iżvilupp ta’ noti mingħajr wisq tannini jew aċidità, bħall-għasel jew warda midbiela.

Fejn ikun fihom zokkor fermentabbli, l-inbejjed ġeneralment ikunu aktar kumplessi u jkollhom potenzjal akbar għat-tqaddim. Spiss jitfaċċaw noti aktar eżuberanti ta’ frott eżotiku jew noti aktar ħfief ta’ frott imqadded, li ħafna drabi jkunu akkumpanjati minn noti ta’ lewż inkaljat jew sfarġel meta jitqaddem l-inbid. Iż-żona ġeografika Jasnières tinsab fit-tarf ta’ barra taż-żona klimatika li fiha tista’ tikber il-varjetà Chenin B (il-varjetà ta’ għeneb nobbli tal-Wied tal-Loire, iżda wkoll varjetà tardiva). Dan il-ġenb tal-għolja li jħares kompletament lejn in-Nofsinhar igawdi kundizzjonijiet naturali favorevoli li jagħtu lill-inbejjed espressjoni u bilanċ aromatiċi oriġinali straordinarji.

Din l-espressjoni oriġinali tal-inbejjed teħtieġ li l-kultivaturi jiġġestixxu b’għarfien espert is-saħħa u l-potenzjal tal-pjanti li jkabbru l-frott permezz ta’ tħarriġ strett tad-dwieli u żbir li jħalli rimjiet qosra.

Iż-żona tal-irqajja’ tal-art stabbilita sew fejn jinħasad l-għeneb tinkludi biss irqajja’ li għandhom ħamrija bi proprjetajiet idroloġiċi u termali tajbin.

L-“effett tas-sena inizjali”, li huwa partikolarment evidenti fiż-żona ġeografika, ilu għal ħafna żmien jippermetti lill-vitikulturi jieħdu vantaġġ mid-diversi stati ta’ sajran tal-għeneb. B’hekk, skont fejn jitħawlu d-dwieli u l-kundizzjonijiet klimatiċi tas-sena inizjali, l-għeneb maħsud ikollu kontenut ta’ zokkor naturali ogħla jew aktar baxx u jwassal għal tipi differenti ta’ nbid. Meta l-kundizzjonijiet klimatiċi matul l-istaġun tal-ħsad ikunu partikolarment favorevoli, l-għeneb li jiġi kkonċentrat permezz tat-tnixxif fuq id-dielja jew permezz tal-azzjoni tat-“taħsir nobbli” qabel il-ħsad iwassal għal inbejjed b’kontenut għoli ta’ zokkor li mbagħad jista’ jinżamm għal diversi għexieren ta’ snin. Il-kantini kbar imħaffrin fit-tuffeau jippermettu lill-inbejjed jitqaddmu kif xieraq sabiex jesprimu l-karatteristiċi aromatiċi tagħhom; dan sar obbligatorju fl-Ispeċifikazzjoni tal-Prodott.

L-inbejjed ta’ Jasnières ssemmew minn rejiet u skulari sa mis-seklu 16 u saru magħrufa mill-pubbliku ġenerali fit-tieni nofs tas-seklu 19. Illum, għad għandhom post speċjali fil-produzzjoni tal-inbejjed bojod tat-Tramuntana tal-Loire.

9. Rekwiżiti oħra applikabbli (ippakkjar, tikkettar, rekwiżiti addizzjonali)

Qafas legali:

Leġiżlazzjoni nazzjonali

Tip ta’ rekwiżit ieħor:

Deroga dwar il-produzzjoni fiż-żona ġeografika demarkata

Deskrizzjoni tar-rekwiżit:

Iż-żona fil-prossimità immedjata għall-vinifikazzjoni, l-ipproċessar u t-tqaddim tal-inbejjed tinkludi t-territorju tal-muniċipalitajiet li ġejjin (lista stabbilita abbażi tal-Kodiċi Ġeografiku Uffiċjali tal-2021):

Id-département ta’ Indre-et-Loire: Bueil-en-Touraine, Épeigné-sur-Dême, Saint-Aubin-le-Dépeint, Saint-Christophe-sur-le-Nais, Saint-Paterne-Racan u Villebourg.

Id-département ta’ Loir-et-Cher: Montoire-sur-le-Loir.

Id-département ta’ Sarthe: Beaumont-sur-Dême, Chahaignes, La Chartre-sur-le-Loir, Chenu, Dissay-sous-Courcillon, Flée, Loir en Vallée (territory of the delegated municipality of Poncé-sur-le-Loir), Marçon, Montval-sur-Loir, Nogent-sur-Loir, Saint-Germain-d’Arcé, Saint-Pierre-de-Chevillé u Vancé.

Qafas legali:

Leġiżlazzjoni nazzjonali

Tip ta’ rekwiżit ieħor:

Dispożizzjonijiet addizzjonali relatati mat-tikkettar

Deskrizzjoni tar-rekwiżit:

a) It-termini fakultattivi kollha, li l-użu tagħhom, skont ir-regoli tal-UE, jista’ jiġi rregolat mill-Istati Membri, iridu jiġu stampati fuq it-tikketti b’ittri li ma jkunux akbar, la fit-tul u lanqas fil-wisa’, mid-doppju tad-daqs tal-ittri li jiffurmaw l-isem tad-denominazzjoni ta’ oriġini kkontrollata.

b) Id-daqs tal-ittri tal-isem ġeografiku “Val de Loire” ma għandux ikun akbar, la fit-tul u lanqas fil-wisa’, minn żewġ terzi tad-daqs tal-ittri li jiffurmaw l-isem tad-denominazzjoni ta’ oriġini kkontrollata.

c) Il-kelma “sec” [xott] trid tidher fuq it-tikkettar tal-inbejjed b’kontenut ta’ zokkor fermentabbli (glukożju + fruttożju) ta’ mhux aktar minn 8 grammi għal kull litru.

d) L-inbejjed bid-denominazzjoni ta’ oriġini kkontrollata jistgħu jispeċifikaw fuq it-tikketti tagħhom l-isem ta’ unità ġeografika iżgħar, sakemm: — hija isem ta’ post elenkat fir-reġistru tal-artijiet; — jidher fid-dikjarazzjoni tal-ħsad.

Link għall-ispeċifikazzjoni tal-prodott

http://info.agriculture.gouv.fr/gedei/site/bo-agri/document_administratif-e4328415-66c5-43e9-917a-85b9aca21caa

(1) ĠU L 9, 11.1.2019, p. 2.